Pakuotės lapelis: informacija pacientui vartotojui

PANANGIN  45,2/40  mg/ml koncentratas infuziniam tirpalui
Kalio aspartatas ir magnio aspartatas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.

· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją.  
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją. Žr. 4 skyrių.

1.	Kas yra PANANGIN ir kam jis vartojamas

PANANGIN – tai vaistas, kurio sudėtyje yra magnio ir kalio, svarbių ląstelės veiklai katijonų. Jie yra svarbūs keletui fermentų, taip pat jie yra svarbūs ląstelės struktūros komponentai ir dalyvauja raumenų darbe (molekuliniame lygmenyje). PANANGIN vartojama, kai organizme esti magnio ir kalio stoka, padidėjęs magnio ir kalio poreikis, kai šių jonų pasisavinama per mažai arba pernelyg daug  netenkama, pvz., ilgai vartojant diuretikų, vidurių laisvinamųjų vaistų ar viduriuojant.
 
 
2.	Kas žinotina prieš vartojant PANANGIN  

PANANGIN vartoti negalima:
jeigu yra alergija veikliajai arba bet kuriai pagalbinei šio vaisto medžiagai (jos išvardytos 6 skyriuje),
· jei sergate ūminiu arba lėtiniu inkstų funkcijos nepakankamumu, 
· jei sergate Adisono liga,
· jei yra III – ojo laipsnio atrioventrikulinė blokada, kardiogeninis šokas (kraujospūdis mažesnis nei 90 mm Hg),
· jei padidėjęs kalio kiekis kraujyje, 
· jei vartojate kalį organizme sulaikančių diuretikų.

Įspėjimai ir atsargumo priemonės
Jeigu sergama liga, dėl kurios esti hiperkaliemija, būtina reguliariai nustatinėti kalio koncentraciją plazmoje.

Vaikams ir paaugliams
Panangin saugumas ir veiksmingumas vaikams bei jaunesniems nei 18 metų paaugliams neištirti.
Duomenų apie vartojimą vaikams nėra.

Kiti vaistai ir PANANGIN
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. PANANGIN gali turėti įtakos kitų vaistų poveikiui. Vartojant jo į veną, gali sustiprėti vaistų, mažinančių kraujospūdį, poveikis. PANANGIN vartojant kartu su AKFI ir/ar  kalį sulaikančiais diuretikais, gali atsirasti hiperkaliemija (pernelyg daug kalio kraujyje). 

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku Duomenų apie PANANGIN veiksmingumą ir saugumą nėštumo ir žindymo laikotarpiu neturima, todėl vartoti nerekomenduojama.

Vairavimas ir mechanizmų valdymas
Duomenų apie PANANGIN poveikį gebėjimui vairuoti ir valdyti mechanizmus neturima. Remiantis ilgamečiu patyrimu, vairuojantiems ir valdantiems mechanizmus pacientams specialių atsargumo priemonių nereikia.


3.	Kaip vartoti PANANGIN

Vartojamas į veną. Prieš vartojimą būtina praskiesti.
Rekomenduojama dozė suaugusiesiems :1-2 ampulės PANANGIN, skiedžiama 50-100 ml 5 % gliukozės infuzinio tirpalo ir leidžiama į veną lašinės infuzijos arba lėtos injekcijos būdu. 
Vartoti galima tik skaidrų, be matomų dalelių infuzinį tirpalą.

Ką daryti pavartojus per didelę PANANGIN dozę?
Perdozavimo iki šiol nepastebėta. Jei jis pasireikštų, galimi padidėjusio kalio ar magnio kiekio kraujyje simptomai. 

Padidėjusio kalio kiekio kraujyje požymiai: parestezija (skruzdžių rėpliojimo, tirpimo, niežėjimo, skausmo ir kitokių nesamų dirginimų jutimas), raumenų silpnumas, retas pulsas, paralyžius, nereguliarus pulsas (aritmija), ypač didelė kalio koncentracija kraujo plazmoje gali sukelti širdies blokadą, širdies sustojimą.

Padidėjusio magnio kiekio kraujyje požymiai: pykinimas, vėmimas, veido paraudimas, sumažėjęs kraujospūdis, retas pulsas, silpnumas. Dėl ypatingai didelės magnio koncentracijos kraujo plazmoje gali atsirasti hiporefleksija (refleksų susilpnėjimas), raumenų paralyžius, sustoti širdis ir kvėpavimas.
Įtarus perdozavimą, būtina nedelsiant kreiptis į gydytoją ar vaistininką.
Pavartojus per didelę dozę, būtina nedelsiant liautis vartoti PANANGIN ir skirti simptominį gydymą (į veną leisti kalcio chlorido 100 mg/min., esant reikalui – daryti dializę).


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Jei vaisto suleidžiama pernelyg greitai, gali parausti oda ir atsirasti magnio ir kalio perdozavimo požymių. Šio šalutinio poveikio pasireiškimo dažnis nežinomas (negali būti apskaičiuotas pagal turimus duomenis).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba slaugytojui>. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti PANANGIN 

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.
Paruoštą  infuzinį tirpalą reikia vartoti nedelsiant.
Paruoštą infuzinį tirpalą galima laikyti ne ilgiau kaip 1 valandą.  

Ant dėžutės po „Tinka iki“ ir ampulės etiketės nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

PANANGIN sudėtis
-Veikliosios medžiagos yra magnio aspartatas ir kalio aspartatas. 1 ml koncentrato infuziniam tirpalui yra 45,2 mg kalio aspartato (kalio aspartato hemihidrato forma), atitinkančio 10,33 mg kalio ir 
40 mg magnio aspartato (magnio aspartato tetrahidrato forma), atitinkančio 3,37 mg magnio. 
10 ml (ampulėje) koncentrato infuziniam tirpalui yra 452 mg kalio aspartato (kalio aspartato hemihidrato forma), atitinkančio 103,3 mg kalio ir 400 mg magnio aspartato (magnio aspartato tetrahidrato forma), atitinkančio 33,7 mg magnio. 

-Pagalbinė medžiaga yra injekcinis vanduo.

PANANGIN išvaizda ir kiekis pakuotėje
 Bespalvis arba žalsvas skaidrus, be matomų dalelių koncentratas infuziniam tirpalui.
Tiekiamas 10 ml bespalvio stiklo ampulėmis su baltu laužimo žiedu. Dėžutėje yra 5 ampulės.

Registruotojas ir gamintojas
Gedeon Richter Plc.  
Gyömrői út 19-21
H- 1103 Budapest 
Vengrija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	Gedeon Richter Plc. atstovybė
Maironio 23-3
Vilnius 
Tel. +370 5 268 53 92



Šis pakuotės lapelis paskutinį kartą peržiūrėtas 2017-07-12

